b'\n_START_ARTICLE_\nBo\xc5\xbeidar Debenjak\n_START_SECTION_\n\xc5\xbdivljenje in delo\n_START_PARAGRAPH_\nSin Rika Debenjaka, akademskega slikarja in grafika. Diplomiral je 1957 na biolo\xc5\xa1kem oddelku ljubljanske Prirodoslovno-matemati\xc4\x8dno-filozofske fakultete, 1959-61 se je izpopolnjeval na In\xc5\xa1titutu za sociologijo in filozofijo v Ljubljani, se 1961 zaposlil na Filozofski fakulteti ter postal 1962 predavatelj za teorijo stvarnosti na oddelku za filozofijo Filozofske fakultete v Ljubljani, kjer je 1970 tudi doktoriral iz pojma odtujitve v Engelsovi filozofiji. Istega leta je postal docent za marksologijo in zgodovino marksizma, 1975 izredni in 1981 redni profesor na Oddelku za filozofijo FF; ve\xc4\x8dkrat je bil njegov predstojnik. Predaval je filozofijo zgodovine, nem\xc5\xa1ko klasi\xc4\x8dno filozofijo (pri \xc4\x8demer ima zlasti zasluge za intenziviranje \xc5\xa1tudija G. W. F. Hegla pri nas) in socialno filozofijo ter vodil katedro za filozofijo zgodovine, socialno filozofijo in teoretsko psihoanalizo. Bil je mentor pri ve\xc4\x8d magisterijih in doktoratih znanosti; vseh enajst njegovih doktorandov se je uveljavilo, tudi v mednarodnem merilu, med njimi najbolj Slavoj \xc5\xbdi\xc5\xbeek. V letih 1976\xe2\x88\x9286 je vodil tudi katedro na politi\xc4\x8dni \xc5\xa1oli Zveze komunistov Jugoslavije v Kumrovcu, predaval pa mdr. \xc5\xa1e na FSPN (1975\xe2\x88\x9286) in po letu 2000 na Delavsko-punkerski univerzi Mirovnega in\xc5\xa1tituta v Ljubljani ter od 1975 sodeloval pri Marksisti\xc4\x8dnem centru CK ZKS ter In\xc5\xa1titutu za marksisti\xc4\x8dne \xc5\xa1tudije (kasneje Filozofski in\xc5\xa1titut) ZRC SAZU. Ves \xc4\x8das je deloval tudi javno in politi\xc4\x8dno; 1963-67 je bil poslanec prosvetno-kulturnega zbora zvezne skup\xc5\xa1\xc4\x8dine, v letih \xc5\xa1tudentskih gibanj (1968-74) je sodeloval s \xc5\xa1tudentskimi voditelji in kot \xc4\x8dlan CK ZKS posredoval njim v prid. Od leta 1982 je bil predstojnik Marksisti\xc4\x8dnega centra ljubljanske univerze in od 1983 tudi predsednik Univerzitetne konference oz. (od 1986) predsedstva Univerzitetnega komiteja ZKS v Ljubljani ter hkrati \xc4\x8dlan predsedstva Mestnega komiteja ZKS in od 1986 idejne komisije CK ZKS; na nadomestnih volitvah je bil konec 80. let izvoljen tudi v Centralni komite ZKJ. Ve\xc4\x8dkrat je predsedoval Slovenskemu filozofskemu dru\xc5\xa1tvu in bil podpredsednik Zveze filozofskih dru\xc5\xa1tev Jugoslavije, \xc4\x8dlan uredni\xc5\xa1tva beograjske revije Filosofija (od 1966), Problemov (od 1968), revije Anthropos (nekaj \xc4\x8dasa glavni urednik) ter Prostor in \xc4\x8das (1969-71). V zadnjem obdobju se udejstvuje v Slovesnkem protestantskem dru\xc5\xa1tvu Primo\xc5\xbe Trubar. _NEWLINE_Debenjak je pri nas uvedel marksisti\xc4\x8dno marksologijo in za\xc4\x8del v tem okviru predavati tudi o smereh neomarksizma in t. i. kriti\xc4\x8dni teoriji dru\xc5\xbebe. S prevodi in terminolo\xc5\xa1kimi \xc5\xa1tudijami je prispeval k ustalitvi in bogatitvi slovenskega filozofskega jezika. Bil je predsednik redakcijskega odbora slovenske temeljne izdaje del Marxa in Engelsa, ki je pomenila prelom z ideolo\xc5\xa1kim izdajanjem. Prevajal je tudi Hegla (mdr. Fenomenologijo duha z iz\xc4\x8drpnim komentarjem, 1998), Lenina, Rozo Luxemburg, Adorna, Korscha, Lukacsa, Marcuseja (soprevajalec izbora tekstov Kriti\xc4\x8dna teorija dru\xc5\xbebe, 1981) in Martina Luthra (Tukaj stojim: teolo\xc5\xa1ko politi\xc4\x8dni spisi, 2002). Njegova celotna bibliografija obsega preko 300 naslovov, ve\xc4\x8dinoma objav v revijah in zbornikih._NEWLINE_Prejel je nagrado Kidri\xc4\x8devega sklada (1976), zlato plaketo Univerze v Ljubljani (1987) ter po upokojitvi 2001 \xc4\x8dastni naziv zaslu\xc5\xbeni profesor. Poro\xc4\x8den je bil s slovensko prevajalko Doris Debenjak (roj. Krisch), glavno avtorico najve\xc4\x8djega slovensko-nem\xc5\xa1kega ter nem\xc5\xa1ko slovenskega slovarja, ki ga je spisala skupaj z mo\xc5\xbeem in sinom Primo\xc5\xbeem. Tudi monumentalno prevajanje Valvasorjeve Slave vojvodine Kranjske je bil zastavljeno in izpeljano kot veliki projekt dru\xc5\xbeine Debenjak, za kar so vsi trije prejeli odlikovanje Republike Slovenije - Red za zasluge.'